Inflasie daal tot laagste in 8 maande | Netwerk24
21 Augustus 04:28
Inflasie daal tot laagste in 8 maande
Deur Hanlie Stadler 19 April 2017 10:27
Daar is min genade as jy vir ’n gesin moet inkopies doen - veral as julle graag vleis eet. Foto: Pixabay
Kospryse het in Maart vir die eerste keer in ’n jaar met minder as 10% gestyg vergeleke met die vorige jaar.
Kosprysinflasie beloop nou 8,7% nadat dit in Oktober en Desember 2016 by selfs 12% gedaal het. Dit was laas in Maart 2016 minder as 10%, op 9,8%.
Ingesluit nie-alkoholiese drank is kosprysinflasie ook 8,7%, die tweede maand in ’n ry dat dit onder 10% is en die laagste in 14 maande.
Vleispryse is egter steeds besig om skerp te styg en is 1,3% duurder as in Februarie (wat ’n groot maandstyging is) en 9,9% duurder as ’n jaar gelede, dieselfde jaarstyging as in Februarie. Vis (10,5%) en melk, kaas en eiers (9,2%) word ook steeds baie vinnig duurder.
Die oorhoofse inflasiekoers vir alle produkte en dienste het in Maart nog ’n bietjie verder gedaal, tot 6,1% vergeleke met Februarie se 6,3%, het Statistieke Suid-Afrika (SSA) bekend gemaak. Dit is die laagste inflasiekoers in agt maande.
Die syfers vir Maart beteken die swakker rand in April ná Suid-Afrika se afgradering tot rommelstatus is nog nie verreken nie. Dit kan inflasie weer effens opdruk, hoewel die rand intussen gestabiliseer het.
Provinsiale inflasiekoerse wissel van 4,9% in die Noord-Kaap tot 7% in die Wes-Kaap.
Pensioentrekkers ervaar inflasie van 6,5%, hoër as die gemiddelde.
Betreklik goeie nuus vir arm en middelklas-Suid-Afrikaners is dat hul inflasiekoers effens laer is as die gemiddelde op tussen 5,4% en 5,8% danksy die verlangsaming in kosprysstygings.
Mense met kinders in kleuterskole, skole en universiteite betaal gemiddeld 7% meer as in 2016 vir opvoeding, ’n element wat SSA jaarliks in Maart meet.
Kerinflasie, wat kos en drank, brandstof en energie uitsluit, het tot 4,9% gedaal nadat dit in Februarie 5,2% was.
Só het jou kostrollie duurder geword
Die prys van kos en nie-alkoholiese drank het in Maart 8,7% duurder geword as ’n jaar gelede en 0,5% duurder as in Februarie. In Februarie was die jaarkoers 9,9% en in Januarie 11,4%.
As koffie, tee en koeldrank uitgesluit word, het kospryse in Februarie van jaar tot jaar ook met 8,7% gestyg (Februarie: 10%, Januarie: 11,7%) en met 0,5% van maand tot maand (Februarie: 0,7%, Januarie: 1,6%).
Geen voedsel was goedkoper as ’n jaar gelede nie, hoewel groentepryse onveranderd was.
Van maand tot maand het heelwat produkte goedkoper geword – brood en graan (-0,6%), melk, olies en vette (-0,9%) en groente (-0,1%).
Die jaarinflasie van die meeste basiese kossoorte is aan die verlangsaam – vleis is die uitsondering.
Brood en graanprodukte het in die jaar 8,7% duurder geword, vergeleke met die jaarstyging van 12,8% in Februarie.
Só het die prys van basiese voedsel jaar tot jaar verander (met die maand-tot-maand-veranderings in hakies):
Brood en graanprodukte: 8,5% (-0,6%) – jaarinflasie laer as in Februarie
Vleis: 9,9% (1,3%) – jaarinflasie dieselfde as in Februarie
Vis: 10,5% (0,7%) – effens laer as in Februarie
Melk, kaas en eiers: 9,2% (0,3%) – laer as in Februarie
Olies en vette: 1,9% (-0,9%) – laer as in Februarie
Vrugte: 4,6% (-0,9%) – laer as in Februarie
Groente: 0% (-0,1%) – die jaarkoers was in Februarie negatief
Mense met ’n soettand betaal 17,6% duurder vir hul lekkers en poeding as ’n jaar gelede (0,2% duurder as ’n maand gelede).
Koffie en tee en ander warm, nie-alkoholiese drinkgoed het 13,3% duurder geword as ’n jaar gelede (0,2% duurder maand tot maand), terwyl die prys van koeldrank op ’n jaargrondslag met 8,1% gestyg het (0,4% op ’n maandgrondslag).
Alkoholiese drank het gemiddeld 3% duurder geword as ’n jaar gelede, en sedert Februarie 1,3% duurder. Spiritualieë is 5,7% duurder as ’n jaar gelede en wyn 6,5%. Bierdrinkers betaal gemiddeld net 0,4% meer as ’n jaar gelede.
Provinsiale inflasie wissel van 4,9% in die Noord-Kaap tot 7% in die Wes-Kaap.
Mense op die platteland ervaar tans inflasie van 6%, dus laer as die oorhoofse koers van 6,1%.
Só sien provinsiale inflasie daar uit:
Vrystaat, Noordwes: 5,9%
Aanslae op die rand sal inflasie aanblaas
IMF bly pessimisties oor SA groei
Donker wolke bly saampak oor ekonomie